Det har over flere tiår vært et kjent problem for rovviltforvaltningen og reindriftsforvaltningen at distriktene i Nordland har hatt store problemer med stort rovvilttrykk. Istedet for å gjøre noe med situasjonen har myndighetene nå foreslått å avvikle reindrifta i området. Sametinget mener at dette er en direkte umenneskelig handling ovenfor reineierne i området, og krever at de ansvarlige myndigheter setter inn tiltak for å redusere rovvilttrykket og for å hjelpe de berørte reineierne frem til rovviltbestanden blir lavere, slik at distriktene igjen kan drives på en reindriftsfaglig forsvarlig måte. Sametinget påpeker at reindrifta har rett til å drive i disse områdene, og statlige feilforvaltninger av rovvilt gir ikke staten rett til å nedlegge reindriften i området, men heller en plikt til å gjøre noe med rovviltbestanden slik at reineierne i området kan drive med reindrift uten å lide unødige tap. Denne saken har en prinsipiell karakter, og vil kunne danne presedens for lignende saker i andre områder.  
  
Forslag:  
Sametinget anmoder Sametingsrådet om å kontakte myndighetene angående rovviltproblematikken reinbeitedistriktene i Nordland har. Sametinget oppfordrer Sametingsrådet om å kreve at ansvarlige myndigheter sørger for å få rovviltbestanden i området ned på et nivå som tillater reindriftsfaglig forsvarlig reindrift.